ข้อมูลสรุป (Executive Summary)

ความเป็นมา

 1.1 การจัดตั้งบริษัทและประวัติความเป็นมาของบริษัท

บริษัท อุตสาหกรรมพรมไทย จำกัด (มหาชน) ได้ก่อตั้งขึ้นเมื่อวันที่ 21 กุมภาพันธ์ 2510
โดยการร่วมทุนระหว่างคุณเฉลิมพันธ์ ศรีวิกรม์ กับ บริษัท ฮ่องกงคาร์เปท แมนูเฟคเจอเรอส์ จำกัด
และบริษัท ฟิลิปปินส์ คาร์เปท แมนูเฟคเจอริ่ง จำกัด โดยมีทุนจดทะเบียนเริ่มแรก 5 ล้านบาท
เพื่อผลิตพรมออกจำหน่ายทั้งในประเทศและต่างประเทศ
โรงงานผลิตพรมแห่งแรกในประเทศไทยกำเนิดขึ้นบนพื้นที่ 29 ไร่ ณ กิโลเมตรที่ 27
ถนนวิภาวดีรังสิต ใกล้ท่าอากาศยานดอนเมือง
ได้แล้วเสร็จและเริ่มเปิดดำเนินการผลิตพรมภายใต้เครื่องหมาย “ไทปิง” สู่ตลาดเมื่อวันที่ 10
มีนาคม 2511 บริษัทได้รับการอนุมัติให้เป็นบริษัทจดทะเบียนในตลาดหลักทรัพย์แห่งประเทศไทย
จำหน่ายหุ้นให้แก่ประชาชนโดยทั่วไปได้ เมื่อวันที่ 30 มิถุนายน 2521 ต่อมาในเดือนมีนาคม 2537
บริษัทได้จดทะเบียนแปรสภาพเป็นบริษัทมหาชนจำกัด ปัจจุบันบริษัทมีทุนจดทะเบียน 555.56 ล้านบาท

1.2 การเปลี่ยนแปลงและพัฒนาการที่สำคัญในระยะเวลา 5 ปีย้อนหลังจนถึงปัจจุบัน

-   ในปี 2538 บริษัทได้ตัดสินใจร่วมลงทุนใน T.C.H. Suminoe Co., Ltd.
    โดยมีสัดส่วนการถือหุ้นร้อยละ 51 เพื่อผลิตและจำหน่ายพรมรถยนต์
    รวมทั้งอุปกรณ์ตกแต่งภายในรถยนต์ โดยมี Suminoe Textile Co., Ltd.
    ซึ่งเป็นผู้ผลิตพรมที่ใหญ่ที่สุดในประเทศญี่ปุ่นเป็นผู้ถ่ายทอดเทคโนโลยีและควบคุมการผลิต
    โดยบริษัทร่วมทุนดังกล่าวมีทุนจดทะเบียนเริ่มแรก 100 ล้านบาท

-   จากการประชุมของแกตต์รอบอุรุกวัย
    ที่มีมาตรการให้ลดการกีดกันทางการค้าโดยมีมาตรการลดภาษีนำเข้าสินค้าจากต่างประเทศ
    ส่งผลให้ภาษีนำเข้าของพรมสำเร็จรูปได้ลดอัตราลงจาก 60% เหลือ 45% ในปี 2538
    และลดเหลือ 30% ในปี 2540 ทำให้ต้นทุนของพรมนำเข้าจากต่างประเทศราคาถูกลง
    บริษัทได้ติดต่อกับผู้ผลิตพรมรายใหญ่ในประเทศสหรัฐอเมริกา
    และได้นำพรมสำเร็จรูปชนิดใหม่ที่มีคุณสมบัติเหมาะกับการใช้งานในเมืองไทย
    และราคาถูกเข้ามาจำหน่ายในประเทศไทยตั้งแต่กลางปี 2539
    ซึ่งผลิตภัณฑ์ดังกล่าวก็เป็นที่ยอมรับอย่างดีในตลาดภายในประเทศ

-   ในปี 2540
    บริษัทได้ขยายกำลังการผลิตพรมแอ็คมินสเตอร์โดยการติดตั้งเครื่องทอพรมดังกล่าวเพิ่มขึ้นหลายเครื่องเพราะบริษัทคาดว่าตลาดพรมแอ็คมินสเตอร์ยังมีอัตราความต้องการของตลาดทั้งในและต่างประเทศที่สูงขึ้นเรื่อย
    ๆ

-   ในปี 2541
    บริษัทได้ติดตั้งเครื่องทอพรมแอ็คมินสเตอร์เพิ่มขึ้นอีกเพื่อให้ได้ผลผลิตตอบสนองความต้องการของตลาดพรม

    เดือนธันวาคม 2541
    ที่ประชุมคณะกรรมการมีมติให้ขายเงินลงทุนในหลักทรัพย์จดทะเบียนและทรัพย์สินที่ไม่ก่อให้เกิดรายได้
    ในปี 2542

-   เดือนกุมภาพันธ์ 2542 บริษัทได้ประเมินราคาสินทรัพย์ใหม่ตามราคาตลาดและราคายุติธรรม
    โดยบริษัทอเมริกัน แอ๊พเพรซัล (ประเทศไทย ) จำกัด ผู้ประเมินราคาอิสระ
    และบริษัทได้จดทะเบียนลดทุนจาก 500 ล้านบาท ลงมาเหลือ 300 ล้านบาท
    โดยตัดหุ้นจดทะเบียนที่ยังมิได้จำหน่ายจำนวน 20 ล้านหุ้นมูลค่าหุ้นละ 10 บาท
    และได้ดำเนินการจดทะเบียนเพิ่มทุนเป็น 555.56 ล้านบาท

-   เดือนมีนาคม 2542 บริษัทได้ทำสัญญาปรับโครงสร้างหนี้กับธนาคาร
    บริษัทมีกำไรจากการโอนสินทรัพย์เพื่อปรับโครงสร้างหนี้ที่เกิดขึ้นในระหว่างปี 2542 จำนวน
    40.93 ล้านบาท และไม่มีกำไรหรือขาดทุนจากการปรับโครงสร้างหนี้

    - บริษัทอุตสาหกรรมพรมไทย จำกัด (มหาชน)
    ได้คำนึงถึงการดำเนินธุรกิจให้ประสพความสำเร็จและได้รับการยอมรับและเชื่อถือจากกลุ่มเป้าหมาย
    โดยเฉพาะในสถานะการณ์ปัจจุบันมีการแข่งขันค่อนข้างสูง และยิ่งในระดับนานาชาติ
    คุณภาพของสินค้าเพียงอย่างเดียวจึงไม่เพียงพอที่จะเป็นอาวุธที่แข็งแกร่งในการต่อสู้ทางธุรกิจได้อีกต่อไป
    ด้วยเหตุนี้การยกระดับคุณภาพให้เป็นที่ยอมรับภายใต้การรับรองมาตรฐานสากลจึงกลายเป็นแนวทางที่สามารถสร้างความเชื่อถือในการดำเนินธุรกิจ
    และในปี 2543 บริษัทฯได้รับการรับรองระบบคุณภาพมาตรฐาน ISO 9002 จาก UKAS
    ซึ่งตรวจสอบโดย BVQI (Bureau Veritas Quality
    International)ในหน่วยงานของพรมอัด
    ซึ่งจะเป็นมาตรฐานและแนวทางให้กับในหน่วยงานอื่นๆต่อไป